ঠিক তেমনি, আমাদের অর্থনৈতিক সেক্টরের কথা বলা যায়। একদিকে বাংলাদেশ অর্থনৈতিকভাবে সচ্ছলতার দিকে এগোচ্ছে, অন্যদিকে এ সেক্টরে কেলেঙ্কারির ঘটনাও বাড়ছে লাগামহীনভাবে। দরিদ্র বাংলাদেশকে এক সময় যেসব দেশের মানুষ ‘তলাহীন ঝুড়ি’ তকমা দিয়েছিল, এখন তারাই আমাদের ‘উন্নয়নের মডেল’ হিসেবে অনুসরণ করে। এক সময় যেসব বিশ্বনেতা বা প্রতিষ্ঠান বাংলাদেশের জন্য কত ঋণ বরাদ্দ দিচ্ছে, তা উচ্চকণ্ঠে জানান দিতেন, ফরমায়েশ করতেন সেই ঋণের টাকা কীভাবে কখন খরচ করতে হবে, সেসব নেতাই আজ গৌরবের সঙ্গে বাংলাদেশের সামগ্রিক উন্নয়নের জন্য বাহবা দেয়। কিন্তু এসব সত্যের আড়ালেও যে রয়েছে হলমার্ক কেলেঙ্কারি, শেয়ারবাজার ধস, বেসিক ব্যাংকের ৪ হাজার কোটি টাকা লুটের কাহিনী, সর্বশেষ বাংলাদেশ ব্যাংকের রিজার্ভ লোপাট হওয়ার ঘটনাসহ আরও অনেক সত্য, যা আমাদের স্বীকার করে নিতে হবে। এমন আরও অনেক উদাহরণ দেওয়া যেতে পারে। এসব ক্ষেত্রে এখনই গুরুত্ব না দিলে দেশ এক কদম এগিয়ে গেলেও দশ কদম পিছিয়ে যাবে। এই পিছিয়ে যাওয়া দেখা না গেলেও তা লুক্কায়িত সত্য। তাই এই মুহূর্তে যেটা সবচেয়ে বেশি প্রাধান্য পাওয়া দরকার তা হলো- এ ধরনের কাজ যারা করছেন, তাদেরকে খুঁজে খুঁজে শনাক্ত করা, তাদের বিচার সুনিশ্চিত করা। খোঁজ নিলেই পাওয়া যাবে কারা এসব কাজ করছেন। তথাকথিত হাইব্রিড নেতারা কীভাবে যুক্ত এইসব কাজের সঙ্গে, তাও বের হয়ে আসবে।